《梧窗赠林县博坛 其一》
明代·方献夫

倬彼梧桐树，结根在幽林。栽培人力厚，沾濡风露深。

日夜之所人，毫芒成丈寻。可以栖凤皇，可以制瑟琴。

苟其初生时，植之无美根。暴之以风日，残之以斧斤。

本株渐凋瘁，枝叶安得存。如是求其用，奚啻千里云。

作者简介：（约1486—1541或1544）明广东南海人，初名献科，字叔贤，号西樵。弘治十八年进士。正德中授礼部主事，调吏部员外郎，旋从王守仁问学，谢病归西樵山中，读书十年。嘉靖初还朝，以议大礼称帝意，骤进少詹事。累官吏部尚书武英殿大学士，入阁辅政。持论和平，而舆论视为奸邪，连被劾。又见帝恩威不测，三疏引疾归。有《周易传义约说》、《西樵遗稿》。